Γραμματίδης: «Αμερικανοί επενδυτές εξετάζουν την πιθανότητα τοποθέτησης τους στην Ελλάδα»
Αποκλειστική συνέντευξη του Προέδρου του Ελληνοαμερικανικού Εμπορικού Επιμελητηρίου στην Ελληνική Υπηρεσία της ΦτΑ
«Την μείωση της φορολογίας των επιχειρήσεων» ζήτησε πρόσφατα από τον Υπουργό Οικονομίας Γιώργο Παπακωνσταντίνου, ο Πρόεδρος του Ελληνοαμερικανικού Εμπορικού Επιμελητηρίου Ελλάδος, Γιάννος Γραμματίδης. Δεν είναι η πρώτη φορά που το Ελληνοαμερικανικό Επιμελητήριο παίρνει τέτοιες πρωτοβουλίες με εκτιμήσεις και προτάσεις μέτρων αναπτυξιακού χαρακτήρα προς τις εκάστοτε κυβερνήσεις και τα κόμματα εξουσίας. Προεκλογικά, όπως μας είπε ο κ. Γραμματίδης, είχε προταθεί από το Επιμελητήριο δέσμη μέτρων προς τα κόμματα εξουσίας για την ανάγκη αλλαγής του αναπτυξιακού προσώπου της χώρας και από αυτά το 60-65% έχουν υιοθετηθεί ήδη από την κυβέρνηση και μάλιστα σε ένα διάστημα μόλις 9άμιση μηνών. Ο κ. Γραμματίδης παραχώρησε ευρύτερη αποκλειστική συνέντευξη στην Ελληνική Υπηρεσία της Φωνή της Αμερικής απαντώντας σε ερωτήσεις σχετικές με την επίδραση των μέτρων στην επιχειρηματική δραστηριότητα, τις επενδύσεις και ιδιαίτερα τις αμερικανικές επενδύσεις μέσα στα πλαίσια των επιχειρηματικών σχέσεων Ελλάδας Ηνωμένων Πολιτειών. Ακολουθεί το πλήρες κείμενο της συνέντευξης. Κύριε Γραμματίδη πόσο κατά τη γνώμη σας τα μέχρι σήμερα μέτρα της κυβέρνησης επηρεάζουν την επιχειρηματική δραστηριότητα στην Ελλάδα. «Τα μέτρα κατά τη γνώμη μου χωρίζονται σε δύο κατηγορίες. Τα διαρθρωτικά μέτρα που παίρνονται για να θεραπεύσουν τις διαρθρωτικές αγκυλώσεις της οικονομίας και από την άλλη πλευρά είναι όλα τα άλλα μέτρα πυροσβεστικού χαρακτήρα που είναι απαραίτητα για να βοηθήσουν στην δημοσιονομική εξισορρόπηση, δηλαδή τα άμεσα δημόσια οικονομικά και από την άλλη την επιχειρηματικότητα. Τα μέτρα της πρώτης κατηγορίας δηλαδή τα ουσιαστικά μακροπρόθεσμα και δραστικά διαρθρωτικά βρίσκονται σε πολύ καλό, σωστό δρόμο. Αρκεί να σας πω ότι εμείς σαν Επιμελητήριο από την δέσμη των μέτρων που είχαμε προτείνει προεκλογικά στα πολιτικά κόμματα εξουσίας σαν μια ανάγκη αλλαγή αναπτυξιακού προσώπου έχουν υιοθετηθεί σε ποσοστό 60-65% και μάλιστα ένα ποσοστό που έχει επιτευχθεί μέσα σε ένα πολύ μικρό χρονικό διάστημα 9άμιση μηνών, σε σχέση με τις δεκαετίες που είχαν περάσει και που μέσα σ’ αυτές δεν πάρθηκαν τόσα μέτρα όσο σ’ αυτούς τους μήνες. Θα πείτε ίσως ότι ήταν και η ανάγκη συμμόρφωσης προς τις υποδείξεις του ΔΝΤ και των επιτηρητών μας. Αυτό είναι σωστό αλλά είτε υπήρξε αυτός ο εξαναγκασμός, είτε όχι, η πραγματικότητα είναι ότι τα μέτρα ελήφθησαν και προς την σωστή κατεύθυνση. Υπολείπεται ένα 35% για να θεωρηθεί ότι υλοποιούνται αυτές οι βαθιές τομές και αλλαγές που χρειάζονται. Από την άλλη πλευρά υπάρχουν έργα αναπτυξιακού χαρακτήρα που δεν έχουν παρθεί ακόμη και έχουν να κάνουν με τον νέο αναπτυξιακό νόμο που ήδη βρίσκεται σε δημόσια συζήτηση. Είναι ακόμη νομοσχέδια που έχουν περάσει από την Βουλή, όπως αυτό για την απλοποίηση ίδρυσης εταιριών ή αυτό που αφορά την δανειοδότηση των επιχειρήσεων που είναι σημαντικά αλλά έχει να κάνει και με την απορρόφηση του ΕΣΠΑ». Ποια είναι η εκτίμησή σας για τις επενδύσεις. Υπάρχει ενδιαφέρον από πλευράς Αμερικανικών εταιριών να επενδύσουν στην Ελλάδα; «Τα μέτρα αναπτυξιακού χαρακτήρα δεν είναι μόνα τους ικανά να φέρουν επενδύσεις. Τα μέτρα διαρθρωτικού χαρακτήρα έχουν από μόνα τους την δυνατότητα να προσελκύουν επενδύσεις στην Ελλάδα γιατί αυτό θα σημαίνει σταθερό νομοθετικό πλαίσιο, φιλικότερο κράτος και περισσότερες ευκαιρίες για διάφορα επαγγέλματα, λειτουργίες που χρόνια ολόκληρα αποτελούσαν μοχλό πίεσης κατά των επενδύσεων και τώρα βλέπουμε ότι αντιμετωπίζονται. Δημιουργείται η βάση για αισιόδοξη προοπτική για την προσέλκυση επενδύσεων, αλλά δεν μπορώ να πω ότι είμαστε και στο καλύτερο σημείο». Το ίδιο ισχύει και για τις Αμερικανικές επενδυτικές εταιρείες; «Θα κάνω μια διάκριση. Οι υπάρχουσες αμερικανικές υπηρεσίες στην Ελλάδα είναι πάρα πολλές και αποτελούν-περίπου- ένα σημαντικό ποσοστό επενδύσεων έναντι επενδύσεων που προέρχονται από άλλες χώρες. Άρα δεν πηγαίναμε άσχημα σε σχέση με τις αμερικανικές επενδύσεις στην Ελλάδα στο παρελθόν, αλλά θα μπορούσαμε να έχουμε πάει και καλύτερα. Σήμερα εκείνο που βλέπουμε είναι μια κατόπτευση των αμερικανικών επιχειρήσεων προς την Ελλάδα, ακριβώς διότι αντιλαμβάνονται ότι οι συνθήκες της οικονομίας και της αγοράς είναι τέτοιες που επιτρέπουν μια ευνοϊκότερη και πιο αισιόδοξη επένδυση. Αυτό το βλέπουμε στο χώρο της ενέργειας και ιδιαίτερα στο χώρο της πράσινης ενέργειας, καθώς πολλές αμερικανικές εταιρίες δραστηριοποιούνται ως προς την συλλογή πληροφοριών με συζητήσεις με την ελληνική κυβέρνηση καθώς και με παράγοντες της αγοράς για το ποια θα είναι η καλύτερη στιγμή να μπούνε στην ελληνική αγορά». Παρατηρείτε επομένως μια άρση της επιφυλακτικότητας εκ μέρους των Αμερικανών. Πως εκτιμάται τις επιχειρηματικές σχέσεις Ελλάδας -ΗΠΑ. Όχι ακριβώς αλλά φαίνεται πλέον ότι υπάρχουν αισιόδοξες προοπτικές και εξετάζουν την πιθανότητα τοποθέτησης τους στην Ελλάδα, όπως έχει γίνει σε άλλες χώρες. Δεν θέλω να είμαι ιδιαίτερα αισιόδοξος γιατί θα ήμουν εκτός τόπου και χρόνου. Αυτό που διακρίνω είναι ότι ξαναβλέπουν την Ελλάδα και αυτό δεν είναι συμπτωματικό. Ακολουθεί και η καινούργια πολιτική που υπάρχει στις ΗΠΑ. Οι δύο κυβερνήσεις βλέπουν προς την πράσινη επιχειρηματικότητα. Αυτό έχει περάσει και στις επιχειρήσεις που αντιλαμβάνονται ότι εκεί βρίσκεται το μέλλον και σαφέστατα προσπαθούν να προετοιμασθούν. Με μια δική μας καλή προετοιμασία η οποία θα αφορά στην δημιουργία προϋποθέσεων προστασίας και διευκόλυνσης των επενδύσεων, ειλικρινά από την εμπειρία μου σας λέγω ότι οι αμερικανικές εταιρίες θα στραφούν στην Ελλάδα. Ήδη έχουν αρχίσει να το κάνουν και αυτό θα είναι προς το καλό της οικονομίας. Από την άλλη πλευρά οι σχέσεις των δύο χωρών μετά την συνάντηση του Πρωθυπουργού με τον Πρόεδρο Ομπάμα έχει μέχρι σήμερα αποδειχθεί ευεργετική. Έχει εκδηλωθεί θετική στάση των ΗΠΑ όχι μόνο για τα εθνικά θέματα αλλά και για την οικονομική κρίση όπου στηρίχθηκε η ελληνική από την αμερικανική κυβέρνηση σε θέματα οικονομίας. Έγινε ακόμη και η κίνηση για την άρση της βίζας που είναι πολύ σημαντική, ενώ ο νέος αμερικανός πρέσβης που θα έλθει στην Αθήνα είναι υψηλόβαθμο κυβερνητικό στέλεχος με μεγάλη εμπειρία, γεγονός που δείχνει την προσοχή και την αναβάθμιση σχέσεων, την οποία επιχειρούν οι ΗΠΑ με την Ελλάδα». Και να επανέλθουμε στην επικαιρότητα. Περιμένετε κάτι καινούργιο για την ανάπτυξη ή τις επενδύσεις να εξαγγελθεί στην Έκθεση Θεσσαλονίκης το Σάββατο από τον Πρωθυπουργό; Εγώ είμαι σίγουρος ότι ο Πρωθυπουργός το Σάββατο θα εξαγγείλει τομές που θα διευκολύνουν την ανάπτυξη και τις επενδύσεις. Η Κυβέρνηση έχει αντιληφθεί ότι το μόνο εργαλείο για να μπορέσουν να αντιμετωπίσουν το πρόβλημα της ανάπτυξης που έχει πληγεί θανάσιμα είναι η ενίσχυση της επιχειρηματικότητας και των επενδύσεων. Πιστεύω ότι ένα μέτρο που θα εξαγγείλει είναι η δημιουργία ενός ειδικού φορέα, μπορεί να είναι και Υπουργείο, για την ενασχόληση με τις επενδύσεις, αλλά και τον προγραμματισμό του έργου της κυβέρνησης σε σχέση με την διευκόλυνση των επιχειρηματικών επενδύσεων. Είμαι σίγουρος ακόμη ότι ο κ. Παπανδρέου θα ασχοληθεί με τομές διοικητικού και οργανωτικού χαρακτήρα και σε άλλους κλάδους της οικονομίας, όπως είναι ο Τουρισμός, η Ναυτιλία και η Γεωργία που θα δώσει ιδιαίτερη έμφαση. Θα έχουμε σοβαρές εξαγγελίες στην Θεσσαλονίκη. Από την άλλη βέβαια δεν θα πρέπει κανείς να περιμένει από τον Πρωθυπουργό να κάνει εξαγγελίες σε σχέση με κοινωνικές παροχές δεν πρόκειται να γίνουν και όσοι το περιμένουν μάταια το περιμένουν. Γιατί η κυβέρνηση και οι πολιτικές δυνάμεις έχουν αντιληφθεί ότι δεν είναι στιγμή κοινωνικών παροχών. Πρέπει να δημιουργηθούν οι προϋποθέσεις για κοινωνικές παροχές και αυτές περνάνε μέσα από την θεραπεία των δημοσιονομικών προβλημάτων και βεβαίως μέσα από την αναπτυξιακή πορεία της χώρας».